Bylmoorde: Kameras nie toegelaat tydens eerste getuienisHenri van Breda in die hof (7 Augustus 2017). Foto: Catherine Rice/ANA Die moordverhoor teen Henri van Breda het Maandag in die Wes-Kaapse hooggeregshof hervat ná ŉ byna twee maande lange verdaging. Die 22-jarige word daarvan beskuldig dat hy in Januarie 2015 sy ouers en ouer broer by die gesin se huis in die luukse De Zalze-landgoed in Stellenbosch vermoor het. Sy suster, Marli, toe 16 jaar oud, het die aanval oorleef. Regter Siraj Desai het vroeër vanjaar, nadat Media24 ŉ aansoek ingedien het om die saak regstreeks uit te saai, gesê hy het nie ŉ beswaar teen die verfilming van die hofverrigtinge nie. Die staat en die verdediging is egter gekant teen die regstreekse uitsending en het die appèlhof in dié verband genader. Lt.kol. Sharlene Otto, hoof- forensiese ontleder by die polisie se forensiese laboratorium. Foto: Catherine Rice/ANA Die appèlhof het Desai se aanvanklike bevel ter syde gestel en die beslissing na hom terugverwys met ŉ riglyn of ŉ stel beginsels om te volg. Desai het op 3 Augustus beslis dat die media toegelaat sal word om die hofverrigtinge regstreeks uit te saai, tensy daar ŉ beswaar van ŉ spesifieke getuie, die verdediging of die staat is. Die verdediging het Maandag beswaar aangeteken dat die eerste getuie se getuienis uitgesaai word. Lt.kol. Sharlene Otto, hoof- forensiese ontleder by die polisie se forensiese laboratorium, het getuig oor standaardbedryfsprosedures. Sr. staatsaanklaer Susan Galloway het aangevoer hierdie prosedures moet vertroulik bly. Regter Desai het beveel dat die kameras afgeskakel moet word tydens Otto se getuienis. Otto het begin deur aan die hof te verduidelik hoe DNS werk. “In een spesifieke persoon is die DNS dieselfde vanaf die haarwortels tot by hul toonnaels. Ons het ŉ DNS-profiel vanaf die dag van bevrugting tot die dag wat ons sterf. Elke persoon se DNS is saamgestel deur 50% van sy ma en 50% van sy pa.” Sy het aan die hof gesê ontleders word nie meegedeel uit watter sake die DNS-monsters kom waarmee hulle werk nie, maar werk “heeltemal objektief en blindelings”. Otto sal na verwagting verder uitbrei oor die resultate van die DNS-monsters wat op die De Zalze-misdaadtoneel geneem is wanneer die hofverrigtinge hervat word. Lees alle vorige berigte oor die bylmoorde-saak op Maroela Media.